pythainlp/thaigov-v2-corpus-22032023 huggingface dataset:
วันจันทร์ที่ 19 ธันวาคม 2565
19/12/2565
​รองนายกฯ อนุทินฯ หารือเอกอัครราชทูตออสเตรเลียฯ ผลักดันศักยภาพด้านสาธารณสุข
พร้อมสานต่อการค้าการลงทุน และการท่องเที่ยว
วันนี้ (19 ธันวาคม 2565) เวลา 11.00 น. ณ ห้องนารี 2 ตึกนารีสโมสร ทำเนียบรัฐบาล นางสาวแอนเจลา เจน แม็กดอนัลด์ (H.E. Ms. Angela Jane Macdonald) เอกอัครราชทูตเครือรัฐออสเตรเลียประจำประเทศไทย เข้าเยี่ยมคารวะนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ในโอกาสเข้ารับหน้าที่ สรุปสาระสำคัญของการหารือ ดังนี้
รองนายกรัฐมนตรีกล่าวยินดีกับเอกอัครราชทูตออสเตรเลียฯ ในโอกาสเข้ารับหน้าที่ พร้อมอวยพรให้ปฏิบัติหน้าที่ได้อย่างราบรื่นและประสบความสำเร็จ โดยรัฐบาลไทยยินดีร่วมมือและสนับสนุนการปฏิบัติหน้าที่ของเอกอัครราชทูตออสเตรเลียฯ อย่างเต็มที่เพื่อกระชับความสัมพันธ์และส่งเสริมความร่วมมือระหว่างสองประเทศให้แน่นแฟ้นยิ่งขึ้น ตลอดจนผลักดันความร่วมมือในสาขาที่ทั้งสองประเทศมีผลประโยชน์ร่วมกันให้เกิดผลเป็นรูปธรรม รวมทั้งขอบคุณออสเตรเลียที่สนับสนุนไทยในการเป็นเจ้าภาพจัดการประชุมผู้นำเขตเศรษฐกิจเอเปคที่ผ่านมา ซึ่งไทยในฐานะเจ้าภาพบรรลุผลสำเร็จการจัดการประชุมตามเป้าหมายที่ตั้งใจ
เอกอัครราชทูตออสเตรเลียฯ ขอบคุณรองนายกรัฐมนตรีที่สละเวลาให้เข้าเยี่ยมคารวะ ซึ่งในวันนี้ (19 ธันวาคม 2565) ถือเป็นโอกาสอันดีที่เป็นวาระครบรอบความสัมพันธ์ทางการทูต 70 ปี ไทย – ออสเตรเลีย สะท้อนถึงมิตรภาพที่พิเศษและแน่นแฟ้นของสองประเทศ โดยออสเตรเลียยืนยันจะสานต่อความร่วมมือในฐานะหุ้นส่วนทางยุทธศาสตร์ พร้อมชื่นชมการทำงานของรัฐบาลไทย โดยเฉพาะการเป็นเจ้าภาพจัดการประชุมเอเปคที่ผ่านมา ซึ่งสามารถจัดงานได้อย่างยอดเยี่ยม สร้างความประทับใจให้แก่ผู้เข้าร่วมงานทุกท่าน ตลอดจนชื่นชมศักยภาพด้านสาธารณสุขของไทยที่สามารถรับมือกับการแพร่ระบาดของโรคโควิด -19 ได้อย่างมีประสิทธิภาพ .
โอกาสนี้ ทั้งสองได้หารือเกี่ยวกับประเด็นความร่วมมือที่สำคัญ ดังนี้
ด้านการค้าและการลงทุน ทั้งสองฝ่ายยินดีที่การค้าระหว่างกันมีแนวโน้มฟื้นตัวดีขึ้น โดยรองนายกรัฐมนตรีเน้นย้ำด้านการลงทุนและการประกอบธุรกิจต่าง ๆ ร่วมกัน ในสาขาที่ออสเตรเลียสนใจและมีความเชี่ยวชาญ ด้านเอกอัครราชทูตออสเตรเลียฯ ยินดีที่จะผลักดันความร่วมมือระหว่างกันเพื่อฟื้นฟูเศรษฐกิจหลังโควิด-19
ด้านสาธารณสุข รองนายกรัฐมนตรีขอบคุณออสเตรเลียที่ได้บริจาควัคซีนไฟเซอร์แก่ไทย จำนวนกว่า 450,000 ล้านโดส ซึ่งสะท้อนถึงความร่วมมือที่เป็นรูปธรรมระหว่างทั้งสองประเทศ และยืนยันที่จะร่วมมือกับออสเตรเลียในการส่งเสริมความร่วมมือด้านสาธารณสุข โดยเฉพาะการเตรียมความพร้อมเพื่อรับมือกับโรคระบาดและโรคอุบัติใหม่ ขณะที่เอกอัครราชทูตออสเตรเลียฯ เห็นพ้องและยินดีกับการจัดตั้งศูนย์ ACPHEED ในไทย ซึ่งเชื่อมั่นว่าจะเป็นศูนย์กลางความร่วมมือระหว่างประเทศในการรับมือกับภาวะฉุกเฉินทางสาธารณสุขได้อย่างมีประสิทธิภาพ
ด้านการท่องเที่ยว รองนายกรัฐมนตรีเน้นย้ำการส่งเสริมการท่องเที่ยวภายหลังการเปิดประเทศ เนื่องจากไทยและออสเตรเลียมีความสัมพันธ์ในระดับประชาชนที่ใกล้ชิด ซึ่งเอกอัครราชทูตออสเตรเลียฯ เห็นพ้องว่า ชาวออสเตรเลียเดินทางมาท่องเที่ยวไทยจำนวนมาก โดยในปีนี้มีมากถึงกว่า 180,000 คน และภูเก็ตถือเป็นจุดหมายสำคัญในการเดินทางมาท่องเที่ยวประเทศไทย เชื่อมั่นว่าในอนาคตจะสามารถส่งเสริมการท่องเที่ยวระหว่างกันได้อย่างต่อเนื่อง
โดยรองนายกรัฐมนตรีได้กล่าวว่ารัฐบาลและตนเองพร้อมที่จะอำนวยความสะดวกในส่วนที่เป็นประโยชน์แก่ประเทศและประชาชนไทยและออสเตรเลีย
วันจันทร์ที่ 19 ธันวาคม 2565
19/12/2565
"สมศักดิ์" เร่งผลักดันร่าง พ.ร.บ.คู่ชีวิต ผ่านสภา เข้าสู่ชั้น ส.ว. ทำ กม.ให้มีชีวิต ไม่ตกไป ยันรัฐบาลให้ความสำคัญส่งเสริมสิทธิมนุษยชน ขอทุกคนเข้าใจสังคมเคารพความแตกต่างที่หลากหลาย
"สมศักดิ์" เร่งผลักดันร่าง พ.ร.บ.คู่ชีวิต ผ่านสภา เข้าสู่ชั้น ส.ว. ทำ กม.ให้มีชีวิต ไม่ตกไป ยันรัฐบาลให้ความสำคัญส่งเสริมสิทธิมนุษยชน ขอทุกคนเข้าใจสังคมเคารพความแตกต่างที่หลากหลาย
นายสมศักดิ์ เทพสุทิน รมว.ยุติธรรม เปิดเผยว่า สัปดาห์ที่ผ่านมาตนได้ เป็นประธานพิธีมอบรางวัลอรรถนารีศวร ครั้งที่ 4 ประจำปี 2565 ซึ่งจัดโดยกรมคุ้มครองสิทธิและเสรีภาพ ร่วมกับสมาคมฟ้าสีรุ้งแห่งประเทศไทย ซึ่งรางวัลนี้เป็นรางวัล สำหรับบุคคลและหน่วยงานที่มุ่งมั่นตั้งใจทำงานเพื่อส่งเสริมสิทธิ ความเสมอภาค ความเท่าเทียม และศักดิ์ศรีความเป็นมนุษย์ให้เกิดขึ้นในสังคมไทยอย่างแท้จริง โดยรัฐบาลเองก็ได้ให้ความสำคัญกับการส่งเสริมและคุ้มครองสิทธิมนุษยชนให้กับประชาชนทุกคนอย่างทั่วถึง เท่าเทียม และเป็นธรรม
นายสมศักดิ์ กล่าวว่า สำหรับการส่งเสริมความเท่าเทียมและความหลากหลายนั้น กระทรวงยุติธรรม ได้ริเริ่มจัดทำร่าง พ.ร.บ.บัญญัติคู่ชีวิต ตั้งแต่ ปี 2555 เข้าสู่การพิจารณาของ สภาผู้แทนฯ และผ่านวาระแรก ไปเมื่อวันที่ 15 มิ.ย. 2565 ขณะนี้อยู่ระหว่างการรอการบรรจุเพื่อพิจารณาในวาระ 2-3 ซึ่งตนต้องการให้กฎหมายมีชีวิต โดยจะเร่งผลักดันให้เข้าสู่การพิจารณาของวุฒิสภาให้ได้ เพราะจะเป็นการการันตีว่า กฎหมายจะไม่ตกไป
นายสมศักดิ์ กล่าวว่า สาระสำคัญหลักของร่าง พ.ร.บ.คู่ชีวิต คือ การรับรองสิทธิของคู่รักที่มีความหลากหลายทางเพศให้ สามารถจดทะเบียนสมรสได้ โดยไม่จำกัดเพศ ซึ่งประเทศที่มีกฎหมายลักษณะนี้ มี 30 ประเทศ คือการรับรองสิทธิในการก่อตั้งครอบครัวของคู่รักที่มีเพศเดียวกัน โดยประเทศแรกในโลกที่มีกฎหมายรับรองคู่สมรสเพศเดียวกัน คือ เนเธอร์แลนด์ ตั้งแต่วันที่ 1 เม.ย.2544 ซึ่งประเทศมหาอำนาจที่มีกฎหมาย อาทิ สหรัฐฯ อังกฤษ เยอรมนี ออสเตรเลีย และฝรั่งเศส ดังนั้นเราต้องร่วมแรงร่วมใจสร้างความตระหนักรู้และความเข้าใจให้กับสังคมในการเคารพความแตกต่างหลากหลาย
วันจันทร์ที่ 19 ธันวาคม 2565
รองปลัดกระทรวงเกษตรและสหกรณ์ เปิดงาน “มหกรรมประกวดควายใหญ่ ควายงาม เมืองดอกบัว ครั้งที่ 1
รองปลัดกระทรวงเกษตรและสหกรณ์ เปิดงาน “มหกรรมประกวดควายใหญ่ ควายงาม เมืองดอกบัว ครั้งที่ 1
วันอาทิตย์ที่ 18 ธันวาคม 2565 เวลา 10.00 น. นายเศรษฐเกียรติ กระจ่างวงษ์ รองปลัดกระทรวงเกษตรและสหกรณ์เป็นประธานเปิดงาน “มหกรรมประกวดควายใหญ่ ควายงาม เมืองดอกบัว ครั้งที่ 1” โดยมี นายวุฒิพงษ์ นามบุตร สมาชิกสภาผู้แทนราษฎรจังหวัดอุบลราชธานี, หัวหน้าส่วนราชการสังกัดกระทรวงเกษตรและสหกรณ์, ปศุสัตว์จังหวัดอุบลราชธานี, นายอำเภอเขื่องใน, หัวหน้าส่วนราชการอำเภอเขื่องใน, นายกสมาคมอนุรักษ์และพัฒนาควายไทย, นายกสมาคมอนุรักษ์และพัฒนาควายไทย จังหวัดอุบลราชธานี, เครือข่ายคนรักษ์ควายงาม เมืองอุบลราชธานีและทั่วประเทศ, เกษตรกรผู้เลี้ยงควาย และประชาชนในพื้นที่ เข้าร่วม ณ สนามกีฬาโรงเรียนนาคำวิทยา ต.แดงหม้อ อ.เขื่องใน จ.อุบลราชธานี
มหกรรมประกวดควายใหญ่ ควายงาม เมืองดอกบัว ครั้งที่ 1 จัดขึ้นเพื่อกระตุ้นและเสริมสร้างแรงจูงใจในการเลี้ยงควาย เป็นการแลกเปลี่ยนการเรียนรู้ในด้านปรับปรุงและพัฒนาสายพันธุ์ ตลอดจนอนุรักษ์และพัฒนาสายพันธุ์ควายให้ได้มาตรฐานสู่สากลให้กับเกษตรและประชาชนทั่วไป ร่วมทั้งเป็นการกระตุ้นและสนับสนุนการท่องเที่ยวในจังหวัดอุบลราชธานี โดยจัดขึ้นระหว่างวันที่ 17-18 ธันวาคม 2565 ภายในงานแบ่งประเภทการประกวดควายงาม เป็น 2 ประเภท คือ 1) ประกวดควายท้องถิ่น ควายงามลุ่มแม่น้ำมูล รวมสีดำ เผือก เพศผู้ เพศเมีย ประกอบไปด้วย 6 รุ่น (ตั้งแต่รุ่นอายุ 8 -12 เดือน / 12-18 เดือน / 18-24 เดือน / 24-36 เดือน / 36-48 เดือน / 48-60 เดือน) 2) ประกวดควายทั่วไป ประเภทควายเผือก เพศผู้ เพศเมีย (รุ่นฟันน้ำนม / รุ่นฟันแท้ไม่เกิน 2 คู่) และประเภทควายดำ เพศผู้ เพศเมีย (รุ่นฟันน้ำนม สูงไม่เกิน 140 ซม. / รุ่นฟันน้ำนม สูงเกิน 140 ซม. / รุ่นฟันแท้ไม่เกิน 1 คู่ / รุ่นฟันแท้ไม่เกิน 2 คู่ / รุ่นฟันแท้ไม่เกิน 3 คู่)
กิจกรรมดังกล่าว ถือเป็นกิจกรรมที่ให้ทั้งความรู้และเป็นการส่งเสริมการท่องเที่ยวในพื้นที่จังหวัดอุบลราชธานี โดยได้รับความสนใจจากประชาชนผู้เลี้ยงทั้งในจังหวัด อุบลราชธานี และจังหวัดอื่นๆ สามารถรวมพลคนเลี้ยงควาย เป็นการแลกเปลี่ยนเรียนรู้วิถี คนเลี้ยงควาย และการสร้างเครือข่าย เพื่อการพัฒนาและอนุรักษ์ควายไทย ให้คงอยู่คู่กับ สังคมไทย และเป็นการสร้างมาตรฐานสู่สากล ให้เป็นที่ยอมรับโดยทั่วกัน
วันจันทร์ที่ 19 ธันวาคม 2565
รมว.พม. เปิดอบรมส่งเสริมและพัฒนาศักยภาพชีวิตผู้สูงอายุ  หนุนผลิตผู้ดูแลผู้สูงอายุ สร้างอาชีพที่ยั่งยืน
รมว.พม. เปิดอบรมส่งเสริมและพัฒนาศักยภาพชีวิตผู้สูงอายุ  หนุนผลิตผู้ดูแลผู้สูงอายุ สร้างอาชีพที่ยั่งยืน
เมื่อวันนี้ 16 ธ.ค. 65เวลา 09.30 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานในพิธีเปิดโครงการอบรมส่งเสริมและพัฒนาศักยภาพชีวิตผู้สูงอายุ สุขภาพดี ชีวีมีสุข ประจำปีงบประมาณ พ.ศ. 2566 สำหรับผู้สูงอายุจาก 10 หมู่บ้าน ชมรมผู้สูงอายุตำบลอรัญญิก ผู้บริหารท้องถิ่น อาสาสมัครพัฒนาสังคมและความมั่นคงของมนุษย์ (อพม.) อาสาสมัครสาธารณสุข (อสม.) และผู้แทนหน่วยงานที่เกี่ยวข้อง รวมจำนวน 300 คน เพื่อสร้างเสริมสุขภาพให้ผู้สูงอายุมีร่างกายที่แข็งแรง จิตใจที่เข้มแข็ง สามารถอยู่ในสังคมได้อย่างมีความสุข อีกทั้งส่งเสริมความรู้ ความเข้าใจในการดูแลสุขภาพร่างกายของตนเองอย่างเหมาะสม ถูกต้อง ถูกวิธี และส่งเสริมการใช้เวลาว่างให้เกิดประโยชน์ ด้วยการทำกิจกรรมร่วมกันอย่างต่อเนื่อง โดยยึดหลัก 11 อ. นอกจากนี้ ได้พบปะพูดคุยกับคณะทำงานด้านผู้สูงอายุในพื้นที่ และมอบถุงยังชีพแก่ครัวเรือนเปราะบาง จำนวน 50 ครัวเรือน ณ บริเวณลานโดมเทศบาลเมืองอรัญญิก ตำบลอรัญญิก อำเภอเมือง จังหวัดพิษณุโลก จากนั้นเดินทางไปยังห้องประชุมองค์การบริหารส่วนตำบลวังพิกุล อำเภอวังทอง จังหวัดพิษณุโลก เพื่อประชุมกับคณะผู้บริหารกระทรวง พม. และคณะกรรมการศูนย์ช่วยเหลือสังคมตำบลวังพิกุล สำหรับการติดตามความก้าวหน้าในการดำเนินงานของศูนย์ฯ เพื่อพัฒนาและเพิ่มประสิทธิภาพในการช่วยเหลือประชาชนและกลุ่มเปราะบางที่ประสบปัญหาความเดือดร้อนทางสังคมในพื้นที่
นายจุติ กล่าวว่า ปัจจุบันประเทศไทยมีประชากรผู้สูงอายุจำนวนมากถึง 1 ใน 5 ของประชากรทั้งประเทศ และมากกว่าประชากรเด็ก ซึ่งพร้อมเข้าสู่สังคมผู้สูงอายุอย่างสมบูรณ์ ประกอบกับความก้าวหน้าทางการแพทย์และระบบสาธารณสุข ทำให้คนไทยมีอายุยืนยาวมากขึ้นเฉลี่ย 77 ปี ส่งผลต่อการเปลี่ยนแปลงของโครงสร้างประชากรไทยเป็นอย่างมาก โดยคาดการณ์ว่าในปี 2579 จะมีสัดส่วนประชากรผู้สูงอายุเกือบ 1 ใน 3 ของประชากรทั้งประเทศ ซึ่งแสดงให้เห็นว่าประเทศไทยก้าวสู่สังคมผู้สูงอายุอย่างรวดเร็ว ดังนั้น การพัฒนาคุณภาพชีวิตผู้สูงอายุจึงมีความจำเป็นอย่างยิ่งที่ทุกฝ่ายจะต้องร่วมมือกันอย่างจริงจังในการเตรียมความพร้อมสำหรับผู้สูงอายุทุกคน ตลอดจนบุคคลในครอบครัวและชุมชน สำหรับสุขภาพร่างกายและจิตใจของผู้สูงอายุนั้น ยังคงได้รับผลกระทบจากการเสื่อมถอยของร่างกายตามวัยและโรคภัยไข้เจ็บต่างๆ ทำให้ช่วยเหลือดูแลตัวเองได้น้อยลงหรือไม่ได้เลย จนกลายเป็นผู้สูงอายุที่ดำรงชีวิตอยู่อย่างไม่มีความสุข
นายจุติ กล่าวเพิ่มเติมว่า รัฐบาลได้ขับเคลื่อนนโยบายเราจะไม่ทิ้งใครไว้ข้างหลัง ซึ่งวันนี้ ตนได้มาศึกษาดูงานที่เทศบาลเมืองอรัญญิก ทำให้เห็นว่ามีความคิดที่ก้าวไกลและก้าวหน้ามาก ที่มีการจัดทำโมเดลการดูแลผู้สูงอายุ ซึ่งตนมองว่าเคล็ดลับของความสำเร็จคือ ความเอาใจใส่ในคุณภาพชีวิตของทุกคน รู้จักประชาชนในพื้นที่เกือบทุกคนในทุกหมู่บ้าน ทั้งนี้ จึงอยากเชิญชวนให้มาทำเรื่องคนพิการติดเตียงจากผู้สูงอายุด้วย ซึ่งดำเนินการไปบ้างแล้ว โดยร่วมกับโรงพยาบาลพระพุทธชินราช และสิ่งที่อยากสนับสนุนคือ ผู้ดูแลผู้สูงอายุ (Caregiver) ซึ่งเป็นหลักสูตรฝึกอาชีพที่กระทรวง พม. ร่วมกับกระทรวงสาธารณสุข ทำให้คนมีอาชีพ นอกจากการดูแลพ่อ แม่ ปู่ ย่า ตา ยาย แล้ว ยังสามารถมีอาชีพที่ยั่งยืน และช่วยดูแลผู้ป่วยในสังคมได้อีกด้วย นอกจากนี้ ประเทศไทยมีฐานที่เข้มแข็งในด้านสุขภาพ ซึ่งจังหวัดพิษณุโลกมีความพร้อมด้านบุคลากรที่จะสามารถช่วยสนับสนุนให้คนในจังหวัดพิษณุโลกมีความสุขและมีอาชีพที่ยั่งยืนได้
วันจันทร์ที่ 19 ธันวาคม 2565
19/12/2565
ขับเคลื่อนเศรษฐกิจพิเศษชายแดนสร้างเศรษฐกิจภูมิภาคเติบโตยั่งยืน
วันจันทร์ที่ 19 ธันวาคม 2565
ต่อจากนี้ไป ขอเชิญรับฟังไทยคู่ฟ้า
รัฐบาลพัฒนาเศรษฐกิจพิเศษชายแดน 10 จังหวัด คือ ตาก มุกดาหาร ตราด สระแก้ว สงขลา
หนองคาย นราธิวาส เชียงราย นครพนม และกาญจนบุรี อย่างต่อเนื่อง
โดยส่งเสริมการลงทุนของภาคเอกชนมูลค่ารวม 37,000 ล้านบาท เช่น การตั้งธุรกิจใหม่
การจัดตั้งเขตปลอดอากร คลังสินค้าทัณฑ์บน พัฒนาโครงสร้างพื้นฐานก้าวหน้าแล้วร้อยละ 89 เช่น
ทางหลวงหมายเลข 3 สำหรับเขตพัฒนาเศรษฐกิจพิเศษตราด หมายเลข 211
สำหรับเขตพัฒนาเศรษฐกิจพิเศษหนองคายบริหารและพัฒนาที่ราชพัสดุเพื่อให้การนิคมอุตสาหกรรมและนักลงทุนเช่าใช้พื้นที่
จัดตั้งศูนย์บริการเบ็ดเสร็จด้านแรงงานเพื่อสนับสนุนการใช้แรงงานต่างด้าวอย่างถูกต้อง
ตลอดจนใช้ความสัมพันธ์อาเซียนร่วมสร้างเศรษฐกิจพื้นที่ชายแดนให้เติบโตอย่างยั่งยืน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 19 ธันวาคม 2565
รมว.พม. เปิดงานมหกรรมอารยสถาปัตย์และนวัตกรรมสุขภาพเพื่อคนทั้งมวล ครั้งที่ 6 เตรียมของขวัญปีใหม่ให้คนพิการมีอาชีพที่ยั่งยืน
รมว.พม. เปิดงานมหกรรมอารยสถาปัตย์และนวัตกรรมสุขภาพเพื่อคนทั้งมวล ครั้งที่ 6 เตรียมของขวัญปีใหม่ให้คนพิการมีอาชีพที่ยั่งยืน
เมื่อวันที่ 17 ธ.ค. 65เวลา 11.00 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานในพิธีเปิดงานThailand Friendly Design Expo 2022 มหกรรมอารยสถาปัตย์ และนวัตกรรมสุขภาพเพื่อคนทั้งมวล ครั้งที่ 6 ภายใต้แนวคิด “Friendly Tourism” การท่องเที่ยวที่เป็นมิตร สู่เป้าหมายเมืองท่องเที่ยวที่เป็นมิตร จัดโดยมูลนิธิอารยสถาปัตย์เพื่อคนทั้งมวล โดยมี นางสาวสราญภัทร อนุมัติราชกิจ อธิบดีกรมส่งเสริมและพัฒนาคุณภาพชีวิตคนพิการ กล่าวรายงาน ทั้งนี้ นายอนุกูล ปีดแก้ว ปลัดกระทรวงการพัฒนาสังคมและความมั่นคงของมนุษย์ พร้อมคณะผู้บริหาร นายกฤษนะ ละไล ประธานมูลนิธิอารยสถาปัตย์เพื่อคนทั้งมวล และภาคีเครือข่ายคนพิการทุกภาคส่วน ร่วมงาน ณ เวทีกลาง ฮอลล์ 102 ศูนย์นิทรรศการและการประชุมไบเทค เขตบางนา กรุงเทพฯ
นายจุติ กล่าวว่า กระทรวงการพัฒนาสังคมและความมั่นคงมนุษย์ (พม.) โดยกรมส่งเสริมและพัฒนาคุณภาพชีวิตคนพิการ (พม.) มีนโยบาย พัฒนาคุณภาพชีวิตคนพิการอย่างรอบด้านในทุกมิติ รวมทั้งการส่งเสริมการจัดทำสิ่งอำนวยความสะดวกต่างๆ ทั่วประเทศอย่างต่อเนื่อง ได้แก่ การปรับปรุงสถานที่ราชการ แหล่งท่องเที่ยว ศาสนสถาน ระบบขนส่งมวลชน และระบบการให้บริการของรัฐ ภายใต้แนวคิด อารยสถาปัตย์ (Friendly Design) เพื่อให้สามารถรองรับคนพิการทุกเพศ ทุกวัย ทุกสภาพร่างกาย รวมทั้งคนทั้งมวล ในการดำเนินชีวิตอย่างอิสระ สะดวก ปลอดภัย ทั่วถึง และเท่าเทียม เป็นการลดความเหลื่อมล้ำและการเข้าถึงบริการของรัฐอย่างเท่าเทียม
นายจุติ กล่าวต่ออีกว่า กระทรวง พม. โดย พก. ได้ให้การสนับสนุนงบประมาณจากกองทุนส่งเสริมและพัฒนาคุณภาพชีวิตคนพิการ สำหรับการจัดงาน Thailand Friendly Design Expo 2022 มหกรรมอารยสถาปัตย์ และนวัตกรรมสุขภาพเพื่อคนทั้งมวล ครั้งที่ 6 ระหว่างวันที่ 15 - 18 ธันวาคม 2565 เป็นการนำเสนอสินค้า นวัตกรรม เทคโนโลยี การแพทย์ การออกแบบบ้านที่อยู่อาศัย ยานยนต์ ระบบขนส่งมวลชน และบริการต่างๆ สำหรับคนพิการ ผู้สูงอายุ และผู้พักฟื้นสุขภาพ รวมทั้งครอบครัวและประชาชนทั่วไป อีกทั้งเป็นการส่งเสริมให้ทุกภาคส่วนได้ตระหนักถึงคุณค่าและความสำคัญของอารยสถาปัตย์และการท่องเที่ยวเพี่อคนทั้งมวล ที่มีต่อการพัฒนาคุณภาพชีวิตของคนทั้งมวล
นายจุติ กล่าวเพิ่มเติมว่า งานวันนี้ ยืนยันถึงความเท่าเทียมความเสมอภาคที่สังคมไทยยอมรับในความแตกต่าง ทั้งเรื่องความคิดและทางกายภาพ ซึ่งสังคมไทยจะไม่ทิ้งใครไว้ข้างหลัง ตนต้องขอขอบคุณทุกภาคีเครือข่ายที่ยืนหยัดเพื่อคนพิการ ให้ทุกคนมีสิทธิเท่าเทียมและเสมอภาคกัน เราเลือกเกิดไม่ได้ แต่เลือกที่จะเป็นอะไรก็ได้ กระทรวง พม. พร้อมอยู่เคียงข้างทุกคนเสมอ และขอให้ทุกคนในสังคมมีความเห็นอกเห็นใจกัน เพราะเข้าใจดีว่าคนที่มีความพิการมีความทุกข์ทรมานใจอย่างไร
สำหรับของขวัญปีใหม่ 2566 กระทรวง พม. จะมุ่งเน้นเรื่องการมอบอาชีพ โดยร่วมมือกับกรมการจัดหางาน กระทรวงแรงงาน และหน่วยงานภาครัฐต่างๆ เราต้องให้โอกาสคนพิการมากกว่าที่เป็นอยู่ ตนขอยืนยันว่าทุกคนมีสิทธิความเป็นมนุษย์เท่าเทียมกัน แต่อาจมีความสามารถแตกต่างกัน เราจะพยายามทำให้มีอาชีพที่ยั่งยืนให้ได้ เพราะจะทำให้มีศักดิ์ศรีความเป็นมนุษย์ และเป็นการสร้างความยั่งยืนให้กับตนเองและครอบครัว จึงอยากให้ทุกคนในสังคมให้โอกาสคนพิการในการอยู่ร่วมกันอย่างมีความสุข
วันจันทร์ที่ 19 ธันวาคม 2565
นายกเปิดงาน OTOP City 2022
นายกเปิดงาน OTOP City 2022
วันนี้(19ธันวาคม65) พลเอกประยุทธ์ จันทร์โอชานายกรัฐมนตรีและรัฐมนตรีว่าการกระทรวงกลาโหมเป็นประธานเปิดงานOTOP CITY 2022 ภายใต้ธีม“มอบความสุขจากภูมิปัญญาส่งต่อคุณค่าจากฝีมือคนไทย”จัดโดยกระทรวงมหาดไทย โดยมีนายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)พร้อมด้วยคณะผู้บริหารให้การต้อนรับจัดขึ้นระหว่างวันที่17-25ธันวาคม2565 ณอาคารชาเลนเจอร์1-3ศูนย์แสดงสินค้าและการประชุมอิมแพ็คเมืองทองธานี
___________________
วันศุกร์ที่ 9 ธันวาคม 2565
บสย. หนุนเกษตร ค้ำสินเชื่อ โค้งสุดท้าย เติมทุน “สตางค์ฟาร์มผักสด” สู่เกษตรยั่งยืน
บสย. ตรวจเยี่ยมกิจการ บริษัท สตางค์ฟาร์มผักสด จำกัด  ดำเนินธุรกิจผลิตและจำหน่าย “ผักสวนครัว” ภายใต้แนวคิด ปลูกผักรักษ์โลก ปลอดสารเคมี ดีต่อสิ่งแวดล้อม เจาะตลาดร้านอาหาร ที่ได้รับการสนับสนุนเติมทุน เสริมสภาพคล่อง ต่อยอด ขยายธุรกิจ
นางดุสิดา ทัพวงษ์ รองผู้จัดการทั่วไป สายงานบริหารช่องทางและพัฒนาผู้ประกอบการ บรรษัทประกันสินเชื่ออุตสาหกรรมขนาดย่อม (บสย.) พร้อมด้วยผู้บริหารสำนักงานเขตภาคตะวันออกเฉียงเหนือตอนล่าง 2 ลงพื้นที่จังหวัดนครราชสีมา ตรวจเยี่ยมกิจการ บริษัท สตางค์ฟาร์มผักสด จำกัด ดำเนินธุรกิจผลิตและจำหน่าย “ผักสวนครัว” ภายใต้แนวคิด ปลูกผักรักษ์โลก ปลอดสารเคมี ดีต่อสิ่งแวดล้อม เจาะตลาดร้านอาหาร ที่ได้รับการสนับสนุนเติมทุน เสริมสภาพคล่อง ต่อยอด ขยายธุรกิจ โดยในปี 2565 บริษัท สตางค์ฟาร์มผักสด จำกัด ได้รับการสนับสนุน เติมทุนและค้ำประกันสินเชื่อ จาก บสย. จำนวน 3 ครั้ง วงเงินรวมกว่า 11 ล้านบาท เพื่อนำมาขยายการลงทุน ขยายกิจการเพิ่มพื้นที่การปลูกผักสวนครัว รองรับการเติบโตของธุรกิจและปริมาณคำสั่งซื้อ ผักสวนครัวที่เพิ่มขึ้น จากแม็คโคร และร้านอาหาร กว่า 20 ชนิด อาทิ ผักบุ้ง พริก มะเขือเทศ แตงกวา แครอท มะนาว ถั่วฝักยาว เฉลี่ยวันละ 3-5 ตัน ได้แก
1.โครงการค้ำประกันสินเชื่อ พ.ร.ก.ฟื้นฟู ระยะที่ 2 กลุ่ม Micro & SMEs
2.โครงการค้ำประกันสินเชื่อ PGS 9 บสย. SMEs ที่ได้รับสินเชื่อผ่านธนาคารของรัฐ (SFIs)
3.โครงการค้ำประกันสินเชื่อ PGS 9 เติมเต็มรายย่อย
นายปริญญา รัตนปทุมวรรณ กรรมการผู้จัดการ บริษัท สตางค์ฟาร์มผักสด จำกัด ถ่ายทอดแนวคิดว่า จุดเริ่มต้นธุรกิจมาจากใจรักด้านเกษตร ต่อมาในปี 2561 ได้ก่อตั้งบริษัท ชูแนวคิด “ผักสวนครัว รักษ์โลก” ปลอดสารพิษ เจาะตลาดร้านอาหาร ผลจากการทุ่มเทและกระแสรักษ์โลก ทำให้ผักสวนครัว ได้รับการตอบรับมากขึ้น จนต้องขยายเพิ่มพื้นที่การปลูก โดยเลือกใช้โมเดลสร้างเครือข่าย “ลูกสวน” ขยายพื้นที่ไปยังจังหวัดใกล้เคียง อาทิ บุรีรัมย์ สุรินทร์ และ ขอนแก่น กว่า 30 กลุ่ม พร้อมกับการถ่ายทอดโนฮาวด์การปลูกผักรักษ์โลก ใส่ใจสิ่งแวดล้อม ปลอดสารเคมีให้กับเครือข่าย “ลูกสวน” เพื่อยกระดับภาคการเกษตรผักสวนครัว และยังรับซื้อผลผลิตจากลูกสวนในราคาสูงกว่าตลาด
ปัจจุบันผลผลิตผักสวนครัวรักษ์โลก ยังได้รับการตอบรับจากค้าส่งรายใหญ่แม็คโครให้ผักสวนครัวจาก สตางค์ฟาร์มผักสด เข้าไปจำหน่ายสร้างรายได้ให้กับเครือข่าย “ลูกสวน” ยกระดับอาชีพเกษตรกรยุคใหม่สู่ความยั่งยืน ในโอกาสนี้ บสย. ยังได้รับฟังข้อเสนอแนะ ข้อคิดเห็นต่างๆ ของลูกค้า รวมถึงแลกเปลี่ยนข้อมูลด้านแหล่งทุนและการส่งเสริมความรู้ให้กับผู้ประกอบการ SMEs ที่ต้องการสินเชื่อและความรู้ทางการเงิน และธุรกิจ ให้กับลูกค้าด้วย
วันศุกร์ที่ 9 ธันวาคม 2565
“Zero Tolerance" คนไทยไม่ทนต่อการทุจริต
“Zero Tolerance" คนไทยไม่ทนต่อการทุจริต
เนื่องจากวันที่9ธันวาคมของทุกปีเป็นวันต่อต้านคอร์รัปชันสากล(International Anti-Corruption Day)ศ.พิเศษวิศิษฏ์วิศิษฏ์สรอรรถปลัดกระทรวงดิจิทัลเพื่อเศรษฐกิจและสังคม(ดีอี)พร้อมด้วยผู้บริหารและเจ้าหน้าที่ของสำนักงานปลัดกระทรวงฯแสดงเจตนารมณ์และรวมพลังในการต่อต้านการทุจริตและคอร์รัปชันเพื่อเป็นการแสดงพลังในการต่อต้านการทุจริตมุ่งมั่นที่จะขับเคลื่อนประเทศไทยให้โปร่งใสส่งเสริมคุณธรรมในการปฏิบัติงานพร้อมแสดงสัญลักษณ์ในการต่อต้านการทุจริตคอร์รัปชันทุกรูปแบบณสำนักงานปลัดกระทรวงดิจิทัลเพื่อเศรษฐกิจและสังคม
_______________________
วันศุกร์ที่ 9 ธันวาคม 2565
นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม ร่วมงานวันต่อต้านคอร์รัปชันสากล (ประเทศไทย) ประจำปี 2565
เข้าร่วมงาน เมื่อวันที่ 9 ธันวาคม 2565 ณ สำนักงาน ป.ป.ช. อำเภอเมืองนนทบุรี จังหวัดนนทบุรี
นายศักดิ์สยาม ชิดชอบ รัฐมนตรีว่าการกระทรวงคมนาคม มอบให้ นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม เข้าร่วมงานวันต่อต้านคอร์รัปชันสากล (ประเทศไทย) ประจำปี 2565 โดยมี พลเอกประยุทธ์ จันทร์โอชา นายกรัฐมนตรี เป็นประธานเปิดงาน ซึ่งจัดโดย สำนักงาน ป.ป.ช. สำนักงาน ป.ป.ท. องค์กรต่อต้านคอร์รัปชัน (ประเทศไทย) และภาคีเครือข่ายทุกภาคส่วน ภายใต้แนวคิด “Zero Tolerance คนไทยไม่ทนต่อการทุจริต” และมี นายชาครีย์ บำรุงวงศ์ ที่ปรึกษาด้านเศรษฐกิจการขนส่งทางบก เป็นผู้แทนปลัดกระทรวงคมนาคม และผู้แทนศูนย์ปฏิบัติการต่อต้านการทุจริต กระทรวงคมนาคม เข้าร่วมงาน เมื่อวันที่ 9 ธันวาคม 2565 ณ สำนักงาน ป.ป.ช. อำเภอเมืองนนทบุรี จังหวัดนนทบุรี
พลเอกประยุทธ์ จันทร์โอชา นายกรัฐมนตรี เป็นผู้นำประกาศเจตนารมณ์ในการต่อต้านการทุจริต “ข้าพเจ้า พลเอกประยุทธ์ จันทร์โอชา ขอประกาศเจตนารมณ์ว่า จะประพฤติปฏิบัติตนเพื่อความซื่อสัตย์สุจริต ไม่กระทำการทุจริต จะยึดมั่นในความยุติธรรม ยึดถือประโยชน์ส่วนรวมมากกว่าประโยชน์ส่วนตน จะปกป้องเทิดทูลสถาบันชาติ ศาสนา พระมหากษัตริย์ และดำเนินตามรอยเบื้องพระยุคลบาท พระบาทสมเด็จพระเจ้าอยู่หัว ด้วยจิตอาสาพร้อมทำความดีด้วยหัวใจ” กิจกรรมภายในงานฯ มีการจัดนิทรรศการให้ความรู้เกี่ยวกับการต่อต้านคอร์รัปชัน และการเสวนา “มุมมองใหม่การลงทุนในไทยใสสะอาด” โดยผู้ทรงคุณวุฒิจากภาครัฐ และภาคเอกชน โดยมีการถ่ายทอดสดทาง Facebook สำนักงาน ป.ป.ช. และสถานีโทรทัศน์แห่งประเทศไทย NBT ตลอดงาน
ในส่วนของสำนักงานปลัดกระทรวงคมนาคม ได้ให้ความสำคัญในการป้องกันและปราบปรามการทุจริต โดยในปีงบประมาณ พ.ศ. 2566 ได้มีการขับเคลื่อนผ่านแผนงาน/โครงการ และกิจกรรมต่าง ๆ สอดคล้องตามแผนยุทธศาสตร์ และนโยบายของรัฐบาล ให้บุคลากรในสังกัดมีส่วนร่วมในการต่อต้านการทุจริตทุกรูปแบบ ภายใต้แนวคิด “ไม่ทำ ไม่ทน ไม่เฉย รวมไทยต้านโกง”
วันศุกร์ที่ 9 ธันวาคม 2565
สธ. ย้ำมาตรการวัคซีนโควิด "4 เข็ม 4 เดือน" เพิ่มภูมิคุ้มกัน โดยเฉพาะกลุ่มเสี่ยง 608
ปลัดดกระทรวงสาธารณสุข เผย สถานการณ์โรคโควิด 19 ประเทศไทยเพิ่มขึ้น แต่เริ่มชะลอตัวลง ย้ำมาตรการฉีดวัคซีน "4 เข็ม 4 เดือน" ฉีดให้ครบตามกำหนดเวลาช่วยเพิ่มภูมิคุ้มกัน โดยเฉพาะกลุ่มเสี่ยง 608 ที่ยังไม่ได้รับวัคซีน หรือทิ้งช่วงการฉีดนาน คาดการณ์ปี 2566
ปลัดกระทรวงสาธารณสุข เผย สถานการณ์โรคโควิด 19 ประเทศไทยเพิ่มขึ้น แต่เริ่มชะลอตัวลง ย้ำมาตรการฉีดวัคซีน "4 เข็ม 4 เดือน" ฉีดให้ครบตามกำหนดเวลาช่วยเพิ่มภูมิคุ้มกัน โดยเฉพาะกลุ่มเสี่ยง 608 ที่ยังไม่ได้รับวัคซีน หรือทิ้งช่วงการฉีดนาน คาดการณ์ปี 2566 สถานการณ์ไม่ต่างจากเดิมมาก ประชาชนยังสามารถใช้ชีวิตได้ใกล้เคียงปกติ
วันนี้ (9 ธันวาคม 2565) ที่กระทรวงสาธารณสุข จ.นนทบุรี นพ.โอภาส การย์กวินพงศ์ ปลัดกระทรวงสาธารณสุข กล่าวว่า สถานการณ์โรคโควิด 19 ของประเทศไทยยังมีแนวโน้มเพิ่มขึ้น แต่เริ่มชะลอตัวลง ระบบสาธารณสุขยังรองรับได้ สำหรับผู้เสียชีวิตทุกรายยังอยู่ในกลุ่ม 608 และเกือบทั้งหมดไม่ได้รับวัคซีน ได้รับวัคซีนไม่ครบ หรือได้รับเข็มกระตุ้นนานเกินกว่า 3 เดือน มาตรการในช่วงนี้จึงยังต้องเร่งรัดเชิญชวนกลุ่ม 608 รวมถึงผู้ที่ได้รับวัคซีนหรือติดเชื้อมาแล้วเกิน 3-4 เดือน ให้มารับวัคซีนเข็มกระตุ้นตามหลัก "4 เข็ม 4 เดือน" คือ รับให้ครบ 4 เข็ม หากเข็มล่าสุดเกิน 4 เดือน ให้มารับวัคซีนเพื่อเพิ่มภูมิคุ้มกัน ซึ่งได้กำชับสถานพยาบาลในสังกัดกระทรวงสาธารณสุขแล้วว่า ให้บริการประชาชนทุกคนที่เข้ามาขอรับบริการ อย่ากังวลเรื่องการสูญเสียวัคซีนจนเกินไป รวมถึงให้จัดจุดบริการเพิ่มขึ้นและหน่วยฉีดเชิงรุก ส่วนพื้นที่ กทม.ได้ประสานคณะกรรมการโรคติดต่อ กทม. ช่วยเร่งรัดการฉีดวัคซีนให้ผู้สูงอายุในพื้นที่ให้ครบถ้วน
"สิ่งสำคัญคือ ขอให้มารับวัคซีนให้ครบ 4 เข็ม และฉีดตามกำหนดเพื่อเพิ่มภูมิคุ้มกัน ไม่ต้องห่วงว่าจะรอวัคซีนรุ่นใหม่ เนื่องจากการนำมาฉีดกระตุ้นไม่ได้ให้ผลแตกต่างกว่าการฉีดวัคซีนรุ่นเดิมมากนัก และเชื้อยังมีการกลายพันธุ์ย่อยๆ อย่างต่อเนื่อง วัคซีนที่ผลิตออกมาจึงไม่ทันกับการเปลี่ยนแปลงของเชื้อไวรัส" นพ.โอภาสกล่าว
นพ.โอภาสกล่าวต่อว่า สำหรับมาตรการป้องกันตนเองยังมีความสำคัญ โดยเฉพาะการสวมหน้ากากเมื่อมีอาการในระบบทางเดินหายใจ หรืออยู่ในที่มีคนจำนวนมากหรือแออัด ทั้งนี้ กระทรวงสาธารณสุขยังเฝ้าระวังติดตามสถานการณ์ในกลุ่มต่างๆ ทั้งสถานพยาบาล ตลาด แรงงานต่างด้าว ชุมชนแออัด เป็นต้น หากมีสัญญาณการเปลี่ยนแปลงที่สำคัญจะแจ้งเตือนให้ประชาชนทราบ ส่วนในปี 2566 คาดว่าสถานการณ์ไม่น่าแตกต่างจากเดิม ยังจะพบการระบาดในลักษณะ Small Wave เชื้อโรคอาจมีการกลายพันธุ์ย่อยๆ เล็กน้อย ขณะที่คนมีภูมิคุ้มกันมากขึ้น แต่ผู้ที่เป็นกลุ่มเสี่ยงยังคงต้องให้วัคซีนเพิ่มภูมิคุ้มกัน ซึ่งจะทำให้ประชาชนยังสามารถใช้ชีวิตได้ใกล้เคียงปกติ
****************************** 9 ธันวาคม 2565
วันศุกร์ที่ 9 ธันวาคม 2565
‘รมช.มนัญญา’ เปิดงานวันมรดกโลกห้วยขาแข้ง - ทุ่งใหญ่นเรศวร ประจำปี 2565
‘รมช.มนัญญา’ เปิดงานวันมรดกโลกห้วยขาแข้ง - ทุ่งใหญ่นเรศวร ประจำปี 2565
รมช.มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เป็นประธานพิธีเปิดงานวันมรดกโลกห้วยขาแข้ง ประจำปี 2565 ณ สนามกีฬาเทศบาลตำบลบ้านไร่ อำเภอบ้านไร่ จังหวัดอุทัยธานี โดยมี นายธีรพัฒน์ คัชมาตย์ ผู้ว่าราชการจังหวัดอุทัยธานี หัวหน้าส่วนราชการ องค์การบริหารส่วนท้องถิ่น ภาคเอกชน เข้าร่วม โอกาสนี้ รมช.มนัญญา ได้มอบรางวัลการประกวดขบวนแห่รณรงค์ด้านการอนุรักษ์ทรัพยากรธรรมชาติและสิ่งและสิ่งแวดล้อม จำนวน 5 รางวัล ให้กับผู้เข้าร่วมประกวด
สำหรับงานวันมรดกโลกห้วยขาแข้ง ประจำปี 2565 มีวัตถุประสงค์ เพื่อฟื้นฟูและอนุรักษ์ทรัพยากรธรรมชาติและสิ่งแวดล้อม ส่งเสริมและพัฒนาการท่องเที่ยวเชิงนิเวศวัฒนธรรมแบบยั่งยืน รวมทั้งปลูกจิตสำนึกของประชาชนให้เห็นความสำคัญของการอนุรักษ์ธรรมชาติและสิ่งแวดล้อม การจัดสรรทรัพยากรธรรมชาติให้มีคุณภาพสูงสุด ตลอดจนส่งเสริมวิถีชีวิตชุมชนแบบพอเพียง และส่งเสริมการอนุรักษ์วัฒนธรรมและภูมิปัญญาท้องถิ่น
ทั้งนี้ ด้วยความกว้างใหญ่และอุดมสมบูรณ์ของสภาพป่าและระบบนิเวศน์ ป่าห้วยขาแข้ง - ทุ่งใหญ่นเรศวร จึงได้รับการประเมินคุณค่าจากองค์การการศึกษา วิทยาศาสตร์และวัฒนธรรมแห่งสหประชาชาติ หรือ ยูเนสโก (UNESCO) ให้เป็นมรดกทางธรรมชาติของโลก โดยคณะรัฐมนตรีได้มีมติเมื่อวันที่ 4 กรกฎาคม 2538 กำหนดให้วันที่ 5 ธันวาคมของทุกปี เป็นวัน “เขตรักษาพันธ์ุสัตว์ป่า - ทุ่งใหญ่นเรศวร มรดกโลก”
วันศุกร์ที่ 9 ธันวาคม 2565
การเข้าร่วมการประชุมสุดยอดอาเซียน – สหภาพยุโรป สมัยพิเศษ เพื่อฉลองวาระครบรอบ 45 ปี  ความสัมพันธ์อาเซียน – สหภาพยุโรป ณ กรุงบรัสเซลส์ ราชอาณาจักรเบลเยียม
ระหว่างวันที่ 12 – 15 ธันวาคม 2565
ข่าวสารการเข้าร่วมการประชุมสุดยอดอาเซียน – สหภาพยุโรป สมัยพิเศษ เพื่อฉลองวาระครบรอบ 45 ปี ความสัมพันธ์อาเซียน – สหภาพยุโรป ณ กรุงบรัสเซลส์ ราชอาณาจักรเบลเยียม
ระหว่างวันที่ 12 – 15 ธันวาคม 2565
#
วันศุกร์ที่ 9 ธันวาคม 2565
นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข และนายศักดิ์สยาม ชิดชอบ รัฐมนตรีว่าการกระทรวงคมนาคม
เยี่ยมชมโครงการ Umekita ระยะที่ 2 ณ นครโอซากา ประเทศญี่ปุ่น
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข และนายศักดิ์สยาม ชิดชอบ รัฐมนตรีว่าการกระทรวงคมนาคม เข้าเยี่ยมชมโครงการ Umekita ระยะที่ 2 พร้อมด้วยนายชยธรรม์ พรหมศร ปลัดกระทรวงคมนาคม นายสรพงศ์ ไพฑูรย์พงษ์ รองปลัดกระทรวงคมนาคม นายจิรุตม์ วิศาลจิตร อธิบดีกรมการขนส่งทางบก รักษาราชการ รองปลัดกระทรวงคมนาคม นางเมริกา สีวะรา รักษาราชการแทนกงสุลใหญ่ ณ นครโอซากา และผู้บริหารระดับสูงในสังกัดกระทรวงคมนาคม ในวันที่ 9 ธันวาคม 2565 ณ นครโอซากา ประเทศญี่ปุ่น
โครงการ Umekita ระยะที่ 2 เป็นโครงการพัฒนาเมืองต่อเนื่องจากโครงการระยะที่ 1 ที่เริ่มดำเนินการเมื่อปี 2556 ภายใต้ชื่อ “Grand Front Osaka” ซึ่งการพัฒนาโครงการเกิดจากการร่วมทุนของ 9 บริษัท โดยมี Mitsubishi Estate Co., Ltd. เป็นผู้นำโครงการ (Project Lead) ร่วมกับหน่วยงานบริหารระดับจังหวัดและเทศบาลของเมืองโอซากา และ Urban Renaissance Agency (UR) มีขนาดพื้นที่ 91,150 ตารางเมตร โดยได้ดำเนินการพัฒนาโครงการตามแนวคิด “Osaka MIDORI LIFE – ‘MIDORI (Green)’ and ‘Innovation’ in Harmony” มุ่งสร้างพื้นที่เมืองที่เต็มไปด้วยชีวิตชีวา พร้อมสิ่งอำนวยความสะดวกที่เป็นมิตรต่อสิ่งแวดล้อม หรือสีเขียว (Midori) ซึ่งจะเป็นจุดเริ่มต้นของการดำเนินกิจกรรมนวัตกรรม และเป็นพื้นที่ให้ประชาชนและภาคธุรกิจได้มีส่วนร่วมและดำเนินรูปแบบชีวิตที่มีพลังและสร้างสรรค์ โดยโครงการฯ เน้นการพัฒนาพื้นที่ประกอบด้วย (1) การปรับพื้นที่ (Land Readjustment Project) เพื่อจัดสรรรูปแบบการใช้งานพื้นที่ภายในเมืองผ่านการพัฒนาโครงสร้างพื้นฐาน และ (2) Urban Park Project เพื่อเป็นแหล่งพักผ่อนและทำกิจกรรมต่าง ๆ รวมทั้งมีระบบความปลอดภัยและหลุมหลบภัยในกรณีเกิดภัยธรรมชาติ
นายอนุทิน ชาญวีรกูล กล่าวว่า การเยี่ยมชมโครงการ Umekita ในครั้งนี้ ทำให้คณะผู้แทนไทยเห็นถึงรูปแบบการพัฒนาพื้นที่ภายในเมืองผ่านการพัฒนาโครงสร้างพื้นฐานสาธารณะ รวมทั้งการปรับปรุงพื้นที่สาธารณะโดยรอบให้มีความปลอดภัยสำหรับประชาชน ซึ่งเป็นหนึ่งในหลักการสำคัญในการพัฒนาเมือง สามารถนำไปเป็นแนวทางการเรียนรู้และพัฒนาโครงการพัฒนาโครงสร้างพื้นฐานที่สำคัญในประเทศไทยต่อไป
วันศุกร์ที่ 9 ธันวาคม 2565
"ทิพานัน" เผยดัชนีความเชื่อมั่นนักลงทุน3เดือนหน้าร้อนแรง นักลงทุนต่างชาติปรับเพิ่มขึ้น 40.0% ชี้สัญญาณดีเศรษฐกิจไทยเข้มแข็ง จากอานิสงส์ท่องเที่ยวฟื้นตัว
"ทิพานัน" เผยดัชนีความเชื่อมั่นนักลงทุน3เดือนหน้าร้อนแรง นักลงทุนต่างชาติปรับเพิ่มขึ้น 40.0% ชี้สัญญาณดีเศรษฐกิจไทยเข้มแข็ง จากอานิสงส์ท่องเที่ยวฟื้นตัว สะท้อน "พล.อประยุทธ์" มีแผน นโยบายส่งเสริมการลงทุนเป็นรูปธรรม
วันที่ 9 ธันวาคม2565 น.ส.ทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า รัฐบาลรับทราบและยินดีที่ผลสำรวจในเดือนพฤศจิกายน 2565 ของสภาธุรกิจตลาดทุนไทย (FETCO Investor Confidence Index) พบว่า "ดัชนีความเชื่อมั่นนักลงทุน (FETCO Investor Confidence Index: ICI) ในอีก 3 เดือนข้างหน้าอยู่ที่ระดับ 124.42 ปรับตัวเพิ่มขึ้น 14.3% จากเดือนก่อนหน้า ขึ้นมาอยู่ในเกณฑ์ “ร้อนแรง” โดยความเชื่อมั่นของกลุ่มนักลงทุนต่างชาติปรับเพิ่มมากขึ้นถึง 40.0% อยู่ที่ระดับ 140.00 ซึ่งความเชื่อมั่นของนักลงทุนนี้เป็นเรื่องที่สำคัญ เป็นตัวชี้วัดพื้นฐานเศรษฐกิจของไทยที่มีความเข้มแข็งมากขึ้น
รองโฆษกประจำสำนักนายกรัฐมนตรี กล่าวว่า ทั้งนี้ จากผลสำรวจพบว่าปัจจัยหนุนมาจากแนวโน้มการชะลอการขึ้นดอกเบี้ยของธนาคารกลางสหรัฐฯ หรือ FED รวมถึงการประกาศตัวเลข GDP ของไทยในไตรมาส 3 ที่ขยายตัว 4.5% สะท้อนการเติบโตทางเศรษฐกิจที่เร่งตัวขึ้นในครึ่งปีหลัง และแรงหนุนจาก การฟื้นตัวของภาคท่องเที่ยว โดยจากจำนวนนักท่องเที่ยวต่างชาติที่เดินทางเข้าไทยตั้งแต่วันที่ 1 มกราคม-20 พฤศจิกายน มีจำนวน 8,822,950 คน โดยขณะนี้มีนักท่องเที่ยวชาวต่างชาติเดินทางเข้าไทยเฉลี่ยวันละ 60,000 คน และแตะ 10 ล้านคนในวันที่ 10 ธันวาคมนี้ โดยพล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม มีกำหนดการไปเป็นประธานในกิจกรรม “ต้อนรับนักท่องเที่ยวครบ 10 ล้านคน(Amazing Thailand 10 Million Celebrations) ท่าอากาศยานสุวรรณภูมิ ในวันเสาร์ที่ 10 ธันวาคมนี้ และเชื่อว่าจะมีแนวโน้มที่สูงขึ้นหลังจากนี้ ซึ่งการฟื้นตัวของภาคท่องเที่ยวเป็นปัจจัยหนุนที่สำคัญของตลาดหุ้นไทย
“เป็นสัญญาณที่ดีของเศรษฐกิจไทย อันเป็นผลจากพล.อ.ประยุทธ์ มีแผนและนโยบายส่งเสริมการลงทุนการพัฒนาประเทศที่ชัดเจนอย่างเป็นรูปธรรม โดยเฉพาะความคืบหน้าของโครงการเมกะโปรเจ็กต์ต่างๆ เช่น โครงสร้างพื้นฐานระบบคมนาคมขนส่ง ที่เอื้อต่อการเจริญเติบโตทางด้านเศรษฐกิจ การเปิดประเทศและมาตรการกระตุ้นจากภาครัฐสร้างความเชื่อมั่นให้กับนักลงทุนทั้งในและต่างประเทศ ที่สำคัญต้องขอบคุณทุกภาคส่วนที่ช่วยกันประคับประคองสถานการณ์จนเศรษฐกิจเข้มแข็ง และเชื่อว่าตลาดหุ้นไทยและเศรษฐกิจไทยจะกลับมาคึกคักอย่างแน่นอน จึงขอความร่วมมือกันให้ข้อมูลและข่าวสารอย่างสร้างสรรค์ เพื่อรักษาบรรยากาศที่เอื้อต่อการลงทุน อันส่งผลถึงรายได้ประเทศ รายได้ประชาชนด้วย” รองโฆษกประจำสำนักนายกรัฐมนตรี ระบุ
วันศุกร์ที่ 9 ธันวาคม 2565
กรมทางหลวงชนบท ส่งเสริมการท่องเที่ยวภายในประเทศ ตามนโยบายของรัฐมนตรีว่าการกระทรวงคมนาคม
เชิญชวนพี่น้องประชาชนเดินทางท่องเที่ยวสาย ชร.3037 และ ชร.5047 สู่ดอยช้าง จังหวัดเชียงราย
กรมทางหลวงชนบท (ทช.) กระทรวงคมนาคม เชิญชวนพี่น้องประชาชนท่องเที่ยวบนโครงข่ายทางหลวงชนบทสาย ชร.3037 และ ชร.5047 สู่ดอยช้าง ดินแดนแห่งกาแฟ ภูเขา และสายหมอก โดยมีลักษณะเป็นพื้นที่สูงล้อมไปด้วยป่าเขาอุดมสมบูรณ์ ทำให้มีอากาศเย็นสบาย สามารถปลูกพืชเมืองหนาวต่าง ๆ ได้เป็นอย่างดี อาทิ กาแฟ บ๊วย ท้อ แมคคาเดเมีย อีกทั้งยังเป็นจุดชมวิวพระอาทิตย์ขึ้น ให้นักท่องเที่ยวได้เก็บภาพความสวยงามสัมผัสหมอกและแสงยามเช้าได้อย่างเพลิดเพลิน หรือใครที่ชื่นชอบดูดาวยามค่ำคืน บริเวณศูนย์วิจัยดอยช้างจะมีจุดกางเต็นท์ไว้คอยบริการให้กับนักท่องเที่ยว พร้อมด้วยอุปกรณ์อำนวยความสะดวกอย่างครบครัน ดอยช้างตั้งอยู่ในพื้นที่หมู่ 3 ตำบลวาวี อำเภอแม่สรวย จังหวัดเชียงราย หากเดินทางมาจากตัวเมืองเชียงราย สามารถใช้เส้นทางหลวงหมายเลข 1 จากนั้นเลี้ยวขวาที่อำเภอแม่ลาว (กม. ที่ 910+103) เข้าสู่ทางหลวงหมายเลข 118 เลี้ยวขวา (กม. ที่ 134+050) มาตามสายทางหลวงชนบท ชร.3037 และตัดเข้าสู่สาทางหลวงชนบท ชร.5047 (กม. ที่ 5+150) นอกจากนี้ บริเวณดอยช้างยังมีสถานที่ท่องเที่ยวที่น่าสนใจได้มาเก็บภาพวิวทิวทัศน์หรือแวะซื้อสินค้าประจำถิ่นอีกหลายแห่ง เช่น
-จุดชมวิวเขื่อนแม่สรวย ตำบลแม่สรวย อำเภอแม่สรวย จังหวัดเชียงราย เขื่อนเก็บน้ำขนาดใหญ่ ที่มีวิวทิวทัศน์สวยงาม รายล้อมไปด้วยหุบเขา ใครที่ต้องการเดินทางไปดอยช้างสามารถแวะจุดชมวิวเก็บภาพบรรยากาศสวย ๆ กันก่อนได้ที่นี่ โดยอยู่ในสายทางหลวงชนบท ชร.3037 (กม. ที่ 3+500) เส้นทางก่อนถึงดอยช้าง
-วิสาหกิจชุมชนแปรรูปแมคคาเดเมียดอยช้าง ตำบลวาวี อำเภอแม่สรวย จังหวัดเชียงรายกลุ่มวิสาหกิจชุมชน ที่มีวัตถุประสงค์เพื่อสร้างรายได้ให้คนในพื้นที่ โดยนำแมคคาเดเมียซึ่งเป็นผลผลิตที่สำคัญของดอยช้างมาแปรรูปจัดจำหน่ายอย่างหลากหลาย อาทิ แมคคาเดเมียอบ ถ่านแมคคาเดเมีย และน้ำมันแมคคาเดเมียสกัดเย็น เป็นอีกจุดที่นักท่องเที่ยวสามารถแวะเวียนมาซื้อเป็นของฝากกลับบ้านได้เป็นอย่างดี โดยอยู่ในสายทางหลวงชนบท ชร.5047 (กม. ที่ 5+150) เลยจุดชมวิวดอยช้าง
ทั้งนี้ ทช. ได้สนับสนุนนโยบายส่งเสริมการท่องเที่ยวภายในประเทศของนายศักดิ์สยาม ชิดชอบ รัฐมนตรีว่าการกระทรวงคมนาคม โดยบริหารจัดการเส้นทางบริเวณโครงข่ายทางหลวงชนบท เพื่อพัฒนาระบบคมนาคมขนส่งและรองรับการเดินทางท่องเที่ยวของประชาชน ทั้งนี้ หากต้องการติดต่อสอบถามข้อมูลเพิ่มเติมเกี่ยวกับการเดินทาง สามารถติดต่อได้ที่ [
วันศุกร์ที่ 9 ธันวาคม 2565
กรมสรรพสามิตสนับสนุนการใช้รถยนต์ไฟฟ้าด้วยการลดภาษี ล่าสุดร่วมลงนามกับเมอร์เซเดส-เบนซ์ แมนูแฟคเจอริ่ง (ประเทศไทย)
กรมสรรพสามิตขับเคลื่อนมาตรการส่งเสริมการใช้ยานยนต์ไฟฟ้าต่อเนื่อง ล่าสุดลงนามข้อตกลงกับ บจก.เมอร์เซเดส-เบนซ์ แมนูแฟคเจอริ่ง (ประเทศไทย) ลดภาษีสรรพสามิต ตามขนาดความจุของแบตเตอรี่สำหรับการนำเข้าและส่งเสริมให้เกิดการลงทุนผลิตรถยนต์ไฟฟ้าในประเทศเพิ่มขึ้น
กรมสรรพสามิตขับเคลื่อนมาตรการส่งเสริมการใช้ยานยนต์ไฟฟ้าต่อเนื่อง ล่าสุดลงนามข้อตกลงกับบจก.เมอร์เซเดส-เบนซ์ แมนูแฟคเจอริ่ง (ประเทศไทย) ลดภาษีสรรพสามิต ตามขนาดความจุของแบตเตอรี่สำหรับการนำเข้าและส่งเสริมให้เกิดการลงทุนผลิตรถยนต์ไฟฟ้าในประเทศเพิ่มขึ้น เพื่อประชาชนสามารถเข้าถึงการใช้รถยนต์ไฟฟ้ามากขึ้นซึ่งจะช่วยลดผลกระทบจากการปล่อยมลพิษ และขับเคลื่อนประเทศสู่ความเป็นกลางทางคาร์บอน โดยเน้นการดำเนินการในเรื่อง ESG ตามยุทธศาสตร์ EASE Excise ของกรมฯ
ดร.เอกนิติ นิติทัณฑ์ประภาศ อธิบดีกรมสรรพสามิต เปิดเผยว่าวันนี้ (9 ธันวาคม 2565) กรมสรรพสามิตได้ลงนามข้อตกลงตามมาตรการสนับสนุนการใช้ยานยนต์ไฟฟ้าระหว่างกรมสรรพสามิตกับผู้นำเข้ารถยนต์เพิ่มอีก 1 ราย คือ บริษัท เมอร์เซเดส-เบนซ์ แมนูแฟคเจอริ่ง (ประเทศไทย) จำกัด โดยบริษัทจะได้รับสิทธิลดอากรศุลกากร และลดภาษีสรรพสามิต ขึ้นอยู่กับขนาดความจุของแบตเตอรี่ สำหรับการนำเข้ารถยนต์แบบพลังงานไฟฟ้า (Electric Vehicle: BEV) ในปี 2565 – 2566 และผลิตรถยนต์ BEV ในปี 2565 – 2568 จากการลงนามในครั้งนี้ ทำให้ปัจจุบันมีผู้ประกอบอุตสาหกรรมและผู้นำเข้าลงนามในข้อตกลงกับกรมสรรพสามิตแล้ว จำนวน 12 ราย แบ่งเป็นผู้ประกอบอุตสาหกรรมและผู้นำเข้ารถยนต์ จำนวน 9 ราย และรถจักรยานยนต์ จำนวน 3 ราย
ทั้งนี้ กรมสรรพสามิตได้จ่ายเงินอุดหนุนให้แก่ผู้มีสิทธิได้รับเงินอุดหนุนตามมาตรการสนับสนุนการใช้ยานยนต์ไฟฟ้าประเภทรถยนต์แล้ว จำนวน 1 ครั้ง จำนวนรวมทั้งสิ้น 540 คัน คิดเป็นเงินอุดหนุนจำนวน 81,000,000 บาท และอยู่ระหว่างการดำเนินการเพื่อจ่ายเงินอุดหนุนให้แก่ผู้มีสิทธิได้รับเงินอุดหนุนตามมาตรการสนับสนุนการใช้ยานยนต์ไฟฟ้าประเภทรถยนต์ ครั้งที่ 2 จำนวนรวมทั้งสิ้น 1,297 คัน คิดเป็นเงินอุดหนุนจำนวน 194,550,000 บาท โดยคาดว่าจะมียอดจองและยอดขายรถยนต์และรถจักรยานยนต์ไฟฟ้าที่ขอรับสิทธิตามมาตรการฯ ภายในสิ้นปี 2565 รวมกันทั้งสิ้นกว่า 25,000 คัน และจะมีผู้ประกอบอุตสาหกรรม/ผู้นำเข้ารถยนต์ที่สนใจทยอยเข้าร่วมลงนามเพิ่มขึ้นอีกในระยะเวลาอันใกล้นี้ ซึ่งจะส่งผลให้รถยนต์และรถจักรยานยนต์ BEV มีราคาลดลงและสร้างแรงจูงใจให้ผู้บริโภค หันมาใช้ยานยนต์ไฟฟ้าเพิ่มมากขึ้นและช่วยส่งผลดีต่อการลดมลพิษด้านสิ่งแวดล้อมของประเทศ ขับเคลื่อนประเทศสู่ความเป็นกลางทางคาร์บอน ซึ่งเป็นสิ่งที่กรมสรรพสามิตให้ความสำคัญ และได้บรรจุในเรื่อง สิ่งแวดล้อม สังคม และธรรมาภิบาล (ESG) อยู่ในยุทธศาสตร์ EASE Excise ที่กรมสรรพสามิตจะดำเนินการขับเคลื่อนต่อไป อธิบดีกรมสรรพสามิตกล่าวทิ้งท้าย
วันศุกร์ที่ 9 ธันวาคม 2565
รมว.เฮ้ง สั่ง กสร. และหน่วยงานในสังกัด เร่งตรวจสอบข้อเท็จจริงและช่วยเหลือลูกจ้างขับรถรับส่งนักท่องเที่ยวไม่ได้รับความเป็นธรรมจากการจ้างงาน
รัฐมนตรีว่าการกระทรวงแรงงาน ห่วงลูกจ้างทำหน้าที่ขับรถรับส่งนักท่องเที่ยวไม่ได้รับความเป็นธรรมจากการจ้างงาน สั่งกรมสวัสดิการและคุ้มครองแรงงาน และหน่วยงานในสังกัด เร่งตรวจสอบข้อเท็จจริงและช่วยเหลือลูกจ้างให้ได้รับสิทธิประโยชน์ตามกฎหมาย
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีที่สื่อมวลชนเสนอข่าวว่า บริษัททัวร์ ค้างจ่ายค่าจ้าง และไม่ได้ให้ลูกจ้างขับรถรับส่งนักท่องเที่ยวทำงานช่วงโควิดที่ผ่านมา ตนจึงได้สั่งการให้กรมสวัสดิการและคุ้มครองแรงงาน (กสร.) ร่วมกับหน่วยงานในสังกัด ตรวจสอบข้อเท็จจริงและช่วยเหลือให้ลูกจ้างกลุ่มดังกล่าวได้รับสิทธิประโยชน์ตามกฎหมาย ในเบื้องต้น ได้รับรายงานว่า วันนี้ เพจสายไหมต้องรอดได้นำลูกจ้างประมาณ 30 คน ไปยื่นคำร้อง (คร.7) ต่อพนักงานตรวจแรงงาน สำนักงานสวัสดิการและคุ้มครองแรงงานกรุงเทพมหานครพื้นที่ 10 (เขตคลองสามวา สายไหม มีนบุรี ลาดกระบัง สะพานสูง หนองจอก) กรณีนายจ้างไม่จ่ายค่าจ้าง ค่าชดเชย และค่าบอกกล่าวล่วงหน้า ซึ่งทางเจ้าหน้าที่ได้ชี้แจงข้อกฎหมาย สิทธิประโยชน์ต่างๆ ที่ลูกจ้างพึงได้รับตามกฎหมาย รวมถึงขั้นตอนการรับวินิจฉัยคำร้อง โดยขณะนี้อยู่ระหว่างการสอบข้อเท็จจริงจากลูกจ้างและจะเร่งดำเนินการตามอำนาจหน้าที่ต่อไป
นายนิยม สองแก้ว อธิบดีกรมสวัสดิการและคุ้มครองแรงงาน (กสร.) กล่าวเพิ่มเติมว่า ลูกจ้างที่ได้รับผลกระทบจากกรณีดังกล่าวที่ยังไม่ได้ไปยื่นคำร้อง (คร.7) ในวันนี้ สามารถไปยื่นคำร้อง คร.7 กรณี ค่าจ้างค้างจ่าย ค่าชดเชย สินจ้างแทนการบอกกล่าวล่วงหน้า และเงินอื่นๆ ต่อพนักงานตรวจแรงงาน สำนักงานสวัสดิการและคุ้มครองแรงงานท้องที่ที่ลูกจ้างทำงาน หรือตามภูมิลำเนา หรือท้องที่ที่สะดวก หรือจะยื่นผ่านระบบคำร้องอิเล็กทรอนิกส์กรมสวัสดิการและคุ้มครองแรงงานที่ www.labour.go.th ทั้งนี้ กรณีที่นายจ้างไม่จ่ายตามสิทธิที่พึงได้รับลูกจ้างมีสิทธิยื่นคำขอรับเงินสงเคราะห์จากกองทุนสงเคราะห์ลูกจ้างต่อพนักงานตรวจแรงงานได้ สอบถามเพิ่มเติมได้ที่ สายด่วนกระทรวงแรงงาน 1506 กด 3 หรือ 1546 กรมสวัสดิการและคุ้มครองแรงงาน
วันศุกร์ที่ 9 ธันวาคม 2565
​วธ.นำทัพนักแสดงและดนตรี โขน งิ้ว โนรา แรป การแสดงพื้นบ้าน 4 ภาคโชว์อลังการในงานกาชาดคึกคัก9-18 ธันวาคม 2565 ตั้งแต่เวลา 17.00-22.00 น. เข้าชมโดยไม่เสียค่าใช้จ่าย
​วธ.นำทัพนักแสดงและดนตรี โขน งิ้ว โนรา แรป การแสดงพื้นบ้าน 4 ภาคโชว์อลังการในงานกาชาดคึกคัก9-18 ธันวาคม 2565 ตั้งแต่เวลา 17.00-22.00 น. เข้าชมโดยไม่เสียค่าใช้จ่าย
วธ.นำทัพนักแสดงและดนตรี โขน งิ้ว โนรา แรป การแสดงพื้นบ้าน 4 ภาคโชว์อลังการในงานกาชาดคึกคัก9-18 ธันวาคม 2565 ตั้งแต่เวลา 17.00-22.00 น. เข้าชมโดยไม่เสียค่าใช้จ่าย
นางยุพา ทวีวัฒนะกิจบวร ปลัดกระทรวงวัฒนธรรม กล่าวในฐานะประธานคณะกรรมการแผนกการแสดงกิจกรรมบนเวทีงานกาชาดประจำปี 2565 ว่า การจัดงานกาชาดประจำปี 2565 ระหว่างวันที่ 8-18 ธันวาคม 2565 ณ สวนลุมพินี กรุงเทพฯ จัดโดยสภากาชาดไทย และหน่วยงานทั้งภาครัฐ รัฐวิสาหกิจ สถาบันการศึกษา สมาคม มูลนิธิ ชมรม ภาคเอกชน มาร่วมประกวดร้านงานกาชาด ออกบูธแสดงนิทรรศการ จำหน่ายสินค้า จัดกิจกรรมต่างๆ เป็นจำนวนมาก โดยในส่วนของกระทรวงวัฒนธรรม (วธ.) จะมีการจัดแสดงทางวัฒนธรรม ณ เวทีกลาง สวนลุมพินี ระหว่างวันที่ 9-18 ธันวาคม 2565 ตั้งแต่เวลา 17.00-22.00 น. เข้าชมโดยไม่เสียค่าใช้จ่าย อาทิ การแสดงอุปรากรจีน (งิ้ว) โดยสำนักงานปลัดกระทรวงวัฒนธรรม การแสดงโขน เรื่อง รามเกียรติ์ ตอนศึกโรมคัลทศกัณฐ์พ่าย โดย สำนักการสังคีต กรมศิลปากร การแสดงโนรา คณะมโนราห์เอกชัย นิยมศิลป์ และการแสดงเพลงบอกคณะเจษฎา โสภาศิลป์ โดยกรมส่งเสริมวัฒนธรรม ขับร้องประสานเสียง สถาบันรัชปาร์มิวสิค และการแสดงแรป กลุ่มไทยแรปทีวี โดยสำนักงานศิลปวัฒนธรรมร่วมสมัย การแสดงดนตรีไทยและขับร้องเพลงโดย เก่ง ธชย การแสดงลิเก โดยสำนักงานปลัดกระทรวงวัฒนธรรม การแสดงละครสภา เรื่อง ขุนช้างขุนแผน ตอนพระไวยแตกทัพ โดยสำนักการสังคีต กรมศิลปากร การแสดงหมอลำกลอนประยุกต์ คณะแม่ราตรีศรีวิไล โดย กรมส่งเสริมวัฒนธรรม การแสดงนาฏศิลป์ 4 ภาคและการแสดงพื้นบ้าน โดย สถาบันบัณฑิตพัฒนศิลป์ เป็นต้น รวมไปถึงการแสดงเพลงบอก การแสดงดนตรีร่วมสมัยวง ASIA 7 การแสดงบัลเลต์แจ๊ส การแสดงดนตรีจากกรมประชาสัมพันธ์ ดุริยางค์ทหารบก นักร้องจากรายการไมค์ทองคำ รายการเพลงเอกการแสดงดนตรีและขับร้องจุฬาลงกรณ์มหาวิทยาลัย มหาวิทยาลัยรังสิต มหาวิทยาลัยเกษตรศาสตร์ ฯลฯ สอบถามรายละเอียดได้ที่โทรสายด่วนวัฒนธรรม 1765
วันศุกร์ที่ 9 ธันวาคม 2565
“ธนกร” ย้ำชัดนโยบายการสื่อสารแบบ 2 ทาง รับฟังปัญหานำสู่การแก้ไข เน้นทำงานเชิงรุก ขอบคุณกรมประชาสัมพันธ์ ช่วยเป็นกระบอกเสียงให้ทุกสารส่งถึงประชาชน
“ธนกร” ย้ำชัดนโยบายการสื่อสารแบบ 2 ทาง รับฟังปัญหานำสู่การแก้ไข เน้นทำงานเชิงรุก ขอบคุณกรมประชาสัมพันธ์ ช่วยเป็นกระบอกเสียงให้ทุกสารส่งถึงประชาชน
วันนี้ (9 ธ.ค.65) เมื่อเวลา 08.00 น. นายธนกร วังบุญคงชนะ รัฐมนตรีประจำสำนักนายกรัฐมนตรี
เดินทางถึงท่าอากาศยานนานาชาตินครศรีธรรมราช โดยมีนายสมพงษ์ มากมณี รองผู้ว่าราชการจังหวัดนครศรีธรรมราช นายพงษ์ศักดิ์ เมืองดี หัวหน้าสำนักงานจังหวัดนครศรีธรรมราช พล.ต.ต.สมชาย ซื่อต่อตระกูล ผบก.ภ.จว.นครศรีธรรมราช นายณรงค์ หนูคง ผู้บัญชาการเรือนจำกลางนครศรีธรรมราช และนายศุภพงษ์ เชาวน์แล่น ผู้อำนวยการสำนักประชาสัมพันธ์เขต 5 พร้อมคณะผู้บริหารและเจ้าหน้าที่กรมประชาสัมพันธ์ ให้การต้อนรับ
“การลงพื้นที่ จ.นครศรีธรรมราช ครั้งนี้ พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้มอบหมายให้ตนเองลงพื้นที่เพื่อติดตามสถานการณ์อุทกภัย พร้อมรับฟังปัญหาจากพี่น้องประชาชน ซึ่งถือเป็นการลงพื้นที่ครั้งแรกหลังการเข้ารับตำแหน่งรัฐมนตรีประจำสำนักนายกรัฐมนตรี ซึ่ง จ.นครศรีธรรมราชก็เป็นบ้านเกิดของตนเองด้วย” รัฐมนตรีประจำสำนักนายกรัฐมนตรี กล่าว
จากนั้นเวลา 10.00 น. รัฐมนตรีประจำสำนักนายกรัฐมนตรี เดินทางมายังสถานีวิทยุโทรทัศน์แห่งประเทศไทยจังหวัดนครศรีธรรมราช เพื่อมอบนโยบายหน่วยงานในกำกับดูแล
“ผมได้มีโอกาสติดตามการประชาสัมพันธ์ของแต่ละพื้นที่ ซึ่งต้องชื่นชมถึงความเปลี่ยนแปลงในยุคนี้ โดยเฉพาะท่านอธิบดีกรมประชาสัมพันธ์ (พลโท สรรเสริญ แก้วกำเนิด) ที่นำความเปลี่ยนแปลงมาสู่ยุคใหม่ของการประชาสัมพันธ์ ให้เข้าถึงกลุ่มชาวบ้าน นำสารที่สำคัญของท่านนายกรัฐมนตรี และรัฐบาลที่เป็นประโยชน์ มาขยายประเด็นให้เข้าใจและเข้าถึงประชาชนในทุกกลุ่ม ในทุกพื้นที่ได้รับรู้ ทั้งนี้ การเข้ามารับตำแหน่งรัฐมนตรีประจำสำนักนายกรัฐมนตรี ของตนเองนั้น มีนโยบายที่เน้นการทำงานลงพื้นที่เพื่อติดตามรับฟังปัญหาความเดือดร้อนของประชาชน ไม่เพียงแค่ผ่านสื่อประชาสัมพันธ์ แต่เพื่อให้เข้าถึงกลุ่มประชาชนอย่างแท้จริง โดยเน้นความรวดเร็วและความถูกต้องของข้อมูล ซึ่งตนเองอยากจะให้กรมประชาสัมพันธ์ นำสื่อโซเชียลมีเดียมาประยุกต์ใช้ในการทำงานเพื่อให้เกิดประโยชน์สูงสุดทั้งกับภาครัฐและประชาชน ขณะที่ขอเน้นย้ำในเรื่องของการสื่อสาร 2 ทาง เพื่อฟังความคิดเห็นของประชาชนเพื่อนำไปสู่การแก้ไขที่เกิดขึ้นจริง และหวังว่ากรมประชาสัมพันธ์จะเป็นกระบอกเสียงส่งต่อปัญหาและติดตามการแก้ไขปัญหาอย่างเข้มข้น” นายธนกร กล่าว
ขณะที่ในช่วงบ่ายของวันนี้ รัฐมนตรีประจำสำนักนายกรัฐมนตรี (นายธนกร วังบุญคงชนะ) จะลงพื้นที่ตรวจเยี่ยมติดตามสถานการณ์น้ำท่วม ที่ อ.ท่าศาลา และ อ.สิชล พร้อมกับฟังปัญหาความเดือดร้อนของประชาชนในพื้นที่อย่างใกล้ชิด โดยการลงพื้นที่ครั้งนี้ถือว่าเป็นประโยชน์อย่างมาก เพราะตนเองจะได้นำข้อมูลที่ได้พบและได้ฟังจากเสียงของประชาชนรายงายต่อนายกรัฐมนตรีโดยตรงเพื่อที่รัฐบาลจะได้เข้าไปช่วยแก้ไขปัญหาและเยียวยา รวมถึงหามาตรการช่วยเหลือหลังจากสถานการณ์กลับเข้าสู่ภาวะปกติแล้วได้อย่างถูกจุดและรวดเร็วที่สุด ซึ่งเป็นการตอกย้ำว่า ท่านนายกฯ ติดตามสถานการณ์ด้วยตัวเองอย่างใกล้ชิดต่อเนื่อง และพร้อมเข้าไปช่วยเหลือคนไทยทุกคนที่กำลังเดือดร้อนอย่างทันท่วงที
วันศุกร์ที่ 9 ธันวาคม 2565
​กรมการขนส่งทางบก ย้ำเจ้าของรถเร่งนำแผ่นป้ายทะเบียนรถยนต์ที่ซีดจางมาเคลือบสีใหม่ฟรีหมวด 3กก - 4กฆ กรุงเทพมหานคร และบางหมวดของต่างจังหวัด ภายในวันที่ 29 ธันวาคม 2565
...
กรมการขนส่งทางบก ย้ำเจ้าของรถเร่งนำแผ่นป้ายทะเบียนรถยนต์ที่ซีดจางมาเคลือบสีใหม่ฟรีหมวด 3กก - 4กฆ กรุงเทพมหานคร และบางหมวดของต่างจังหวัด ภายในวันที่ 29 ธันวาคม 2565
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กระทรวงคมนาคมเปิดเผยว่า ตามที่กรมการขนส่งทางบก (ขบ.) ได้ขยายระยะเวลาให้บริการเคลือบสีแผ่นทะเบียนฟรี สำหรับป้ายทะเบียนรถยนต์หมวด 3กก - 4กฆ กรุงเทพมหานคร และบางหมวดของต่างจังหวัดเพิ่มเติมจนถึงวันที่ 29 ธันวาคม 2565 เพื่ออำนวยความสะดวกและรักษาสิทธิให้แก่เจ้าของรถและได้ออกหนังสือแจ้งให้เจ้าของรถนำแผ่นป้ายทะเบียนรถมาเคลือบสีใหม่เรียบร้อยแล้ว ขณะนี้เข้าสู่เดือนธันวาคม 2565 ซึ่งเป็นเดือนสุดท้ายในการให้บริการเคลือบสีแผ่นทะเบียนฟรี ขบ. ขอประชาสัมพันธ์ให้เจ้าของรถยนต์แผ่นป้ายทะเบียนรถยนต์หมวด 3กก - 4กฆ กรุงเทพมหานคร และบางหมวดของต่างจังหวัดที่ยังไม่ได้นำแผ่นป้ายทะเบียนรถมาเคลือบสีใหม่ให้เร่งนำแผ่นป้ายทะเบียนมาเคลือบสีใหม่ภายในวันที่ 29 ธันวาคม 2565 ในวันและเวลาราชการ ทั้งนี้สามารถตรวจสอบหมวดแผ่นป้ายทะเบียนสีหลุดลอกง่ายซีดจางได้ด้วยตนเอง ที่เว็บไซต์ ขบ. หรือ https://bit.ly/3BfET5a โดยแผ่นป้ายทะเบียนที่ตรงกับเงื่อนไขจะไม่เสียค่าธรรมเนียมในการเคลือบสีใหม่ สำหรับเจ้าของรถที่ต้องการนำแผ่นป้ายทะเบียนมาเคลือบสีใหม่ ให้นำแผ่นป้ายทะเบียนพร้อมหลักฐานมาติดต่อ ได้ที่งานแผ่นป้ายทะเบียนรถ อาคาร 7 ขบ. โดยตรง ซึ่งสามารถรอรับได้ภายในวันที่ติดต่อทันที หรือยื่นความประสงค์ได้ที่สำนักงานขนส่งที่รถนั้นจดทะเบียนหรืออยู่ในความรับผิดชอบ เพื่อให้สำนักงานขนส่งที่รับแจ้งจัดส่งแผ่นป้ายทะเบียนเข้ามาเคลือบสีที่ ขบ. โดยใช้ระยะเวลาดำเนินการรวมจัดส่งไม่เกิน 7 วันทำการ หลักฐานที่ต้องใช้ ได้แก่ ใบคู่มือจดทะเบียนรถฉบับจริงหรือสำเนา หลักฐานประจำตัวเจ้าของรถ ได้แก่ บัตรประจำตัวประชาชนเจ้าของรถ หนังสือรับรองการจดทะเบียนนิติบุคคลแล้วแต่กรณี สำหรับเจ้าของรถที่ไม่สามารถดำเนินการได้ด้วยตนเองสามารถมอบอำนาจให้ผู้อื่นมาดำเนินการแทนได้ โดยมีหนังสือมอบอำนาจ พร้อมสำเนาบัตรประชาชนผู้มอบอำนาจและผู้รับมอบอำนาจ เจ้าของรถสามารถใช้ใบนัดรับแผ่นป้ายทะเบียนรถเป็นหลักฐานชั่วคราวแสดงกับเจ้าพนักงานเจ้าหน้าที่แทนแผ่นป้ายทะเบียนรถที่อยู่ระหว่างส่งเคลือบสีได้ ทั้งนี้ แผ่นป้ายทะเบียนรถที่ต้องการเคลือบสีใหม่ ต้องผ่านการทำความสะอาดเบื้องต้น และอยู่ในสภาพสมบูรณ์ เช่น ไม่บิดงอ เจาะรู เป็นต้น ส่วนแผ่นป้ายทะเบียนที่ชำรุดเนื่องจากสาเหตุอื่น เช่น สีหลุดลอกมาจากการใช้งาน การขัดล้าง ที่ไม่ถูกวิธี เป็นต้น สามารถขอรับแผ่นป้ายทะเบียนใหม่ทดแทนของเดิมได้ โดยมีค่าคำขอ 5 บาท และค่าแผ่นป้ายทะเบียน แผ่นละ 100 บาท สอบถามเพิ่มเติมสายด่วน โทร. 1584
วันศุกร์ที่ 9 ธันวาคม 2565
บขส. เตรียมจัดรถโดยสารให้บริการวันละ 2,900 - 3,000 เที่ยว รองรับผู้โดยสารกว่า 30,000 คน  ในช่วงวันหยุดวันรัฐธรรมนูญ
พร้อมแนะนำช่วงเทศกาลปีใหม่จองตั๋วออนไลน์เดินทางไปก่อน - กลับ ทีหลัง รับส่วนลด 10%
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม เปิดเผยว่า ในช่วงวันหยุดวันรัฐธรรมนูญ ระหว่างวันที่ 10 - 12 ธันวาคม 2565 บขส. ได้เตรียมความพร้อมจัดการเดินรถเพื่อรองรับการเดินทางของประชาชน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม โดย บขส. ได้จัดรถโดยสาร (รถ บขส. รถร่วม และรถตู้) เที่ยวไปประมาณวันละ 2,900 เที่ยว คาดว่าจะมีผู้ใช้บริการประมาณวันละ 32,000 คน ส่วนการเดินทางกลับได้จัดรถโดยสารรองรับประมาณวันละ 3,000 เที่ยว คาดว่าจะมีผู้ใช้บริการประมาณวันละ 33,000 คน โดย บขส. คาดการณ์ว่าในช่วงวันหยุดนี้จะมีประชาชนเดินทางมากกว่าช่วงวันหยุดที่ผ่านมา
ทั้งนี้ จากข้อมูลการเดินรถในช่วงวันหยุดระหว่างวันที่ 2 - 5 ธันวาคม ที่ผ่านมา บขส.ได้จัดรถโดยสาร (รถ บขส. รถร่วม และรถตู้) อำนวยความสะดวกประชาชนเดินทางในเที่ยวไป - กลับ จำนวน 23,233 เที่ยว รองรับผู้โดยสาร จำนวน 227,386 คน แบ่งเป็นการเดินทางในเที่ยวไปได้จัดรถโดยสาร จำนวน 11,555 เที่ยว รองรับผู้โดยสาร จำนวน 115,917 คน ส่วนการเดินทางในเที่ยวกลับเข้ากรุงเทพฯ ได้จัดรถโดยสาร จำนวน 11,678 เที่ยว รองรับผู้โดยสารได้ 111,469 คน โดยพบว่าประชาชนเดินทางออกจากกรุงเทพฯ มากที่สุด ในวันที่ 2 ธันวาคม 2565 ประมาณ 36,309 คน และเดินทางกลับเข้ากรุงเทพฯ มากที่สุด ในวันที่ 3 ธันวาคม 2565 ประมาณ 30,111 คน
กรรมการผู้จัดการใหญ่ บขส. กล่าวเพิ่มเติมว่า บขส. ได้จัดโครงการ “HAPPY NEW YEAR 2023 ลด 10% ไปก่อน - กลับทีหลัง” มอบส่วนลดค่าโดยสาร 10% เป็นของขวัญปีใหม่ตามนโยบายกระทรวงคมนาคม ให้กับลูกค้าที่ซื้อตั๋วโดยสารผ่านช่องทางออนไลน์ Application E-Ticket หรือ Website บขส. www.transport.co.th เดินทางระหว่างวันที่ 21 - 27 ธันวาคม 2565 และวันที่ 3 - 9 มกราคม 2566 เพื่อให้ผู้ใช้บริการมีทางเลือกในการวางแผนการเดินทางล่วงหน้าในช่วงเทศกาลปีใหม่ 2566 นอกจากนี้ บขส. ได้เปิดให้บริการตรวจเช็กสภาพ ความพร้อมของรถยนต์ก่อนออกเดินทางให้กับประชาชนทั่วไป โดยไม่คิดค่าใช้จ่าย ระหว่างวันที่ 19 - 29 ธันวาคม 2565 เวลา 08.30 - 16.00 น. ณ ศูนย์ซ่อมบำรุงและตรวจสภาพรถ บขส. (รังสิต)
อย่างไรก็ดี เพื่อป้องกันและเฝ้าระวังการแพร่ระบาดของโรคติดเชื้อไวรัส COVID-19 ได้เน้นย้ำไปยังพนักงาน บขส. และผู้ประกอบการรถร่วมต้องดำเนินการตามมาตรการ วิธีการปฏิบัติสำหรับการเดินรถโดยสาร เพื่อการควบคุมการแพร่ระบาดของโรคติดเชื้อไวรัส COVID-19 อย่างเคร่งครัด และให้ดูแลเรื่องความปลอดภัย ตรวจสภาพความพร้อมของรถโดยสาร พนักงานขับรถ ก่อนออกเดินทาง รวมทั้งนำมาตรการ 4 พร้อม (สถานีพร้อม พนักงานพร้อม รถโดยสารพร้อม และการบริการพร้อม) มาใช้ เพื่อสร้างความปลอดภัยและสร้างความเชื่อมั่นในการเดินทางให้แก่ผู้โดยสารทุกคน
วันศุกร์ที่ 9 ธันวาคม 2565
รฟท. ร่วมกับ ราชภัฎลำปาง จัดแพคเกจนำเที่ยวโปรแกรมพิเศษ
นั่งรถไฟ สัมผัสลมหนาว ชมฝนดาวตก ต่อยอดจากความร่วมมือด้านการบริการวิชาการ
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยว่ารฟท. และมหาวิทยาลัยราชภัฎลำปาง ร่วมมือจัดบริการนำเที่ยวแบบแพคเกจ เส้นทางท่องเที่ยว นั่งรถไฟ สัมผัสลมหนาว ชมฝนดาวตก ระหว่างวันที่ 13 - 15 ธันวาคม 2565 ถือเป็นทริปนำร่องที่จัดขึ้นตามความร่วมมือแบบบูรณาการที่มีการลงนามบันทึกความเข้าใจ (MOU) ด้านการบริการวิชาการและการวิจัยที่มีวัตถุประสงค์เพื่อแลกเปลี่ยนองค์ความรู้การพัฒนาเส้นทางท่องเที่ยวทางรถไฟและย่านเมืองเก่า ลำปาง ลำพูน เชียงใหม่ รวมทั้งการถ่ายทอดเทคโนโลยี องค์ความรู้และนำไปใช้ให้เกิดประโยชน์ในมิติต่าง ๆ โดยนำจุดเด่นของทั้งสองหน่วยงานมาสร้างสรรค์เป็นการท่องเที่ยวที่แตกต่าง และยังไม่เคยเกิดขึ้นในเส้นทางรถไฟ ในเส้นทางภาคเหนือ ด้วยการบริการนำเที่ยวต่อเนื่องจากขบวนรถไฟด้วยรถยนต์ ในเส้นทางย่านเมืองเก่า สัมผัสวิถีชุมชน วัฒนธรรมแห่งล้านนา จังหวัดลำปาง ลำพูน เชียงใหม่ โดยนำชมปรากฏการฝนดาวตกเจมินิดส์ เป็นฝนดาวตกที่เด่นที่สุดกลุ่มหนึ่งในรอบปี ณ ลานดูดาวของการไฟฟ้าฝ่ายผลิตแม่เมาะ สักการะสิ่งศักดิ์สิทธิ์ที่สำคัญของจังหวัดลำปาง และลำพูน อาทิ วัดพระธาตุลำปางหลวง วัดพระแก้วดอนเต้าสุชาดาราม สุสานไตรลักษณ์ วัดดอยพระฌาณ วัดพระธาตุหริภุญชัยวรมหาวิหาร เลือกซื้อผลิตภัณฑ์เซรามิกคุณภาพดี สินค้าพื้นเมืองและงานคราฟท์งานแฮนด์เมด ที่โหล่งฮิมคาว
อัตราค่าบริการ ราคา 5,890.- บาท ต่อท่าน เดินทางโดยตู้นอนชั้น 2 ปรับอากาศ ขบวนรถไฟด่วนพิเศษที่ 13 กรุงเทพ – ลำปาง วันที่ 13 ธันวาคม 2565 และเที่ยวกลับขบวนรถด่วนพิเศษที่ 10 (อุตราวิถี) วันที่ 15 ธันวาคม 2565 บริการอาหารตามที่ระบุในรายการ ค่าที่พัก ค่าเข้าชมสถานที่ต่างๆ ค่าประกันอุบัติเหตุ และรถบัสนำเที่ยวตลอดทริป แสดงหลักฐานการฉีดวัคซีนอย่างน้อย 2 เข็ม และแสดงผลการตรวจ ATK ไม่เกิน 48 ชั่วโมง
ผู้สนใจสามารถติดต่อซื้อตั๋วและสำรองที่นั่งล่วงหน้าด้วยระบบ D-Ticket หรือสถานีรถไฟทุกแห่งทั่วประเทศ หรือสอบถามข้อมูลเพิ่มเติมที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง หรือหมายเลขโทรศัพท์ 086 439 5129
วันศุกร์ที่ 9 ธันวาคม 2565
ออมสิน จับมือ นารายา สร้างงานสร้างอาชีพช่วยคนไทยฐานราก
ธนาคารออมสินและนารายา (NaRaYa) ร่วมมือกันจัดทำโครงการเพื่อสังคมโดยธนาคารมีแนวคิดในการผลิตของขวัญเนื่องในเทศกาลปีใหม่2566ที่สามารถส่งต่อความช่วยเหลือไปยังชุมชนท้องถิ่นให้มีโอกาสสร้างรายได้เพิ่มมากขึ้น ผ่านการสร้างงานแก่ชาวบ้านซึ่งเป็นสมาชิกของชุมชน
นายวิทัย รัตนากร ผู้อำนวยการธนาคารออมสิน และ นางวาสนา รุ่งแสนทอง ประธานกรรมการบริหารบริษัท นารายณ์อินเตอร์เทรด จำกัด ผู้ผลิตและจำหน่ายแบรนด์ นารายา (NaRaYa) ร่วมมือกันจัดทำโครงการเพื่อสังคมโดยธนาคารมีแนวคิดในการผลิตของขวัญเนื่องในเทศกาลปีใหม่2566ที่สามารถส่งต่อความช่วยเหลือไปยังชุมชนท้องถิ่นให้มีโอกาสสร้างรายได้เพิ่มมากขึ้น ผ่านการสร้างงานแก่ชาวบ้านซึ่งเป็นสมาชิกของชุมชน จึงได้มอบหมายให้นารายา เป็นผู้ดำเนินการ ภายใต้แนวคิดGSBxNaRaYaเพื่อเตรียมมอบเป็นที่ระลึกให้แก่ลูกค้าและผู้มีอุปการคุณของธนาคาร โดยมีนางสาววชิรา การสุทธิ์ ผู้ช่วยผู้อำนวยการธนาคารออมสิน สายงานความยั่งยืน กลุ่มยุทธศาสตร์และนายพศิน ลาทูรัส ประธานเจ้าหน้าที่ฝ่ายกลยุทธ์ บริษัท นารายณ์อินเตอร์เทรด จำกัด ร่วมด้วย ณ ธนาคารออมสินสำนักงานใหญ่ เมื่อเร็ว ๆ นี้
ทั้งนี้ นารายาเป็นผลิตภัณฑ์แบรนด์ไทยมีชื่อเสียงระดับนานาชาติ ที่มีการสอนเทคนิคงานฝีมือเย็บผ้าพร้อมทั้งมอบหมายให้ชาวบ้านเป็นผู้เย็บชิ้นส่วนและประกอบชิ้นงานที่เป็นผลิตภัณฑ์ของแบรนด์ ดังนั้น โครงการผลิตของขวัญปีใหม่2566ของธนาคารออมสินในครั้งนี้ จึงตอบโจทย์ภารกิจเพื่อช่วยเหลือสังคมของทั้ง2หน่วยงานที่จะสร้างงานสร้างรายได้แก่คนในท้องถิ่น นอกจากนี้ ทั้ง2หน่วยงานยังได้ร่วมกันจัดทำโครงการสร้างช่างเย็บผ้าชุมชนมืออาชีพเพื่อขยายผลการสร้างองค์ความรู้ สร้างโอกาสทางอาชีพแก่ชาวบ้านในชุมชนโดยจัดหลักสูตรฝึกอบรมอาชีพช่างเย็บผ้าแก่ตัวแทนชุมชนที่เข้าร่วมโครงการจาก4ภูมิภาค ในวันที่7–8ธันวาคม2565ณ วิทยาลัยสารพัดช่างพระนคร ซึ่งผู้ที่ผ่านการอบรมจะได้รับวุฒิบัตรรับรองการเป็นผู้ผลิตชิ้นงานได้ตามมาตรฐานของนารายาและเป็นโอกาสทางอาชีพในการรับงานจ้างจากนารายาต่อไปในอนาคตอีกทั้งยังสามารถนำองค์ความรู้ไปขยายผลถ่ายทอดให้สมาชิกในกลุ่มองค์กรชุมชนของตนเองได้ต่อไป